1.1

EHSV predkladá tieto odporúčania: 1.1.1 Európska únia by mala venovať oveľa viac prostriedkov zo štrukturálnych fondov (najmä z ESF a EFRR) na hľadanie riešení problému bezdomovstva, a to predovšetkým výstavbou trvalého bývania. 1.1.2 Politické opatrenia Európskej únie a členských štátov v oblasti boja proti bezdomovstvu by mali vychádzať zo zásady dodržiavania ľudských práv, ku ktorým patrí i právo na dostupné a primerané bývanie. EHSV sa domnieva, že tento jav neexistuje sám o sebe, ale je dôsledkom politických a ekonomických rozhodnutí. Preskúmanie prerozdelenia bohatstva sa musí bezodkladne stať súčasťou inkluzívneho rastu v rámci stratégie Európa 2020, a to aj vzhľadom na obdobie krízy, ktorou prechádza EÚ. 1.1.3 Európsky právny rámec (zmluvy, charty, medzinárodné dokumenty) pre ambicióznu politiku sociálneho bývania už existuje. Okrem toho Európska únia by mala koordinovať svoje kroky s cieľom povzbudiť členské štáty, aby ratifikovali revidovanú Európsku sociálnu chartu (1). Európska komisia, Európsky parlament a Agentúra pre základné práva Európskej únie by mali vypracovať výročnú správu, ktorej súčasťou by bolo hodnotenie spôsobu uplatňovania článku 34 charty základných práv týkajúceho sa práva na pomoc pri bývaní v členských štátoch. 1.1.4 Eurostat by mal podporovať používanie spoločných definícií, indexov a ukazovateľov, aby bolo možné pochopiť zložitosť a špecifickosť tohto javu na európskej úrovni a aby sa harmonizovali štatistiky. EHSV odporúča prijať typológiu ETHOS, ktorú zostavila Európska federácia národných združení pracujúcich s bezdomovcami (FEANTSA) na vymedzenie javu bezdomovstva na európskej úrovni. 1.1.5 Európska komisia by mala vypracovať ambicióznu stratégiu boja proti bezdomovstvu a pomôcť členským štátom pri zavádzaní účinných národných stratégií v súlade s hlavnými usmerneniami, ktoré sú navrhnuté v spoločnej správe o sociálnej ochrane a sociálnom začlenení za rok 2010, a s prihliadnutím na odporúčania poroty Európskej konsenzuálnej konferencie o bezdomovstve. Rozsiahla politika bývania v Európe by bola súčasťou rozsiahlych prác zabezpečujúcich pracovné miesta a prosperitu, ktoré patria naďalej medzi dva ciele vymedzené v európskych zmluvách. 1.1.6 Keďže cieľom stratégie Európa 2020 je inteligentný, udržateľný a inkluzívny rast, EHSV navrhuje, aby EÚ pravidelne tento cieľ sledovala a vypracovávala politické opatrenia tiež v závislosti od pomeru ceny bývania na trhu s nehnuteľnosťami a možnosti európskych občanov kúpiť si alebo prenajať si bývanie podľa svojich príjmov. 1.1.7 EÚ by mala pomôcť členským štátom pri tom, aby vo svojich politických opatreniach v oblasti začlenenia zohľadnili tieto aspekty: celkové zníženie počtu úmrtí spôsobených „životom na ulici“, dôstojnosť jednotlivca, viacnásobnú príčinnú súvislosť, predchádzanie tomuto javu, posilnenie zodpovednosti a účasti prijímateľov pomoci prostredníctvom sociálnej zmluvy/nájomných zmlúv, európske normy efektívnosti nákladov v oblasti bývania a sociálnych služieb, výstavbu trvalého bývania, dotovaného bývania a centier prevencie v každej lokalite (2). Táto metóda umožní rýchly prístup k trvalému bývaniu. 1.1.8 Komisia by mala vytvoriť európsku agentúru, ktorá bude mať na starosti problematiku bezdomovstva. 1.1.9 Členské štáty by mali implementovať účinné stratégie proti kríze, ktoré by kládli dôraz na optimálnu efektívnosť nákladov, konzultácie a propagovanie verejno-súkromných partnerstiev a zväčšovanie bytového fondu, pretože vzhľadom na krízu ceny nehnuteľností výrazne klesli.